**Analyse: Kvaliteten af spørgsmålene i indfødsretsprøven 2. juni 2021 var god**

Kvaliteten af de 40 spørgsmål var god, da 4.673 deltagere prøvede kræfter med indfødsretsprøven den 2. juni 2021. Det viser en analyse, som Styrelsen for International Rekruttering og Integration har udarbejdet.

Analysen bygger på 450 besvarelser fra 47 sprogcentre og undersøger sværhedsgraden og diskriminationsgraden for både de enkelte spørgsmål og prøven som helhed.

Sværhedsgraden viser på en skala fra 0 til 1, hvor mange procent af deltagerne, der har svaret rigtigt på spørgsmålet, hvor 1 betyder, at alle har svaret korrekt. Diskriminationsgraden viser, om prøvens dygtigste deltagere i højere grad end de svageste svarer korrekt på svære spørgsmål. I jo højere grad dette er tilfældet, desto højere er diskriminationsgraden. Diskriminationsgraden er med andre ord udtryk for, at svarene ikke er tilfældige, og den bliver også regnet ud på en skala fra 0 til 1, hvor 1 er den højeste diskriminationsgrad.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | Sommer 2016 | Vinter 2016 | Sommer 2017 | Vinter 2017 | Sommer 2018 | | Vinter 2018 | Sommer 2019 | Vinter 2019 | Sommer 2020 | Vinter 2020 | Sommer 2021 |
| Stikprøvebesvarelser | 325 | 346 | 346 | 342 | | 346 | 321 | 333 | 348 | 349 | 350 | 450 |
| Sværhedsgrad\* | 0,70 (27,8) | 0,82 (32,7) | 0,76 (30,3) | 0,75 (30,0) | | 0,79 (31,6) | 0,76 (30,3) | 0,75 (30) | 0,76 (30,3) | 0,81 (32,5) | 0,78  (31,1) | 0,82  (32,6) |
| Diskriminationsgrad | 0,37 | 0,33 | 0,33 | 0,36 | | 0,31 | 0,30 | 0,36 | 0,35 | 0,27 | 0,30 | 0,30 |
| Beståelsesprocent, stikprøver | 33,8 | 64,7 | 49,4 | 50,2 | | 53,8 | 47,35 | 45,95 | 47,41 | 64,18 | 52.30 | 65,03 |
|  |  |  |  |  | |  |  |  |  |  |  |  |
| Antal prøvedeltagere i alt | 2.359 | 3.180 | 3.225 | 3.545 | | 3.766 | 4.054 | 3.502 | 4.100 | 3.014 | 4.194 | 4.673 |
| Endelig beståelsesprocent | 31,2 | 67,5 | 49,8 | 53,8 | | 56,5 | 53,48 | 52,77 | 57,61 | 64,93 | 59,68 | 66,53 |

\* Tallene i parentes angiver, hvor mange spørgsmål der gennemsnitligt er besvaret korrekt i de forskellige prøver.

Der er ingen spørgsmål af dårlig kvalitet, hvor hverken stærke eller svage prøvedeltagere har kunne svare korrekt på spørgsmålene. Det sværeste spørgsmål i prøven er spørgsmål 37 om, hvilken begivenhed der blev markeret den 5. april 2021, hvor sværhedsgraden er 0,41 og diskriminationsgraden 0,54.

Spørgsmål af god kvalitet tæller blandt andet spørgsmål 8 om, hvilken historisk begivenhed der fandt sted i 1864. Her er sværhedsgraden 0,67, mens diskriminationsgraden er 0,65. Det samme gælder spørgsmål 26 om, hvilken type regering der har været mest almindelig i Danmark siden 2. Verdenskrig, hvor sværhedsgraden er 0,71 og diskriminationsgraden 0,52.

Analysen viser desuden, at der er 17 lette spørgsmål, hvor mindst 90 procent af prøvedeltagerne har svaret rigtigt på spørgsmålene. Spørgsmål 19 er ét af dem, hvor 99 procent af deltagerne svarede rigtigt på, hvilken øgruppe der er i rigsfællesskab med Danmark. Det er vigtigt at understrege, at lette spørgsmål godt kan være gode spørgsmål, så længe de tester deltagernes viden om det danske samfund, kultur og historie.

På baggrund af analysen er det Styrelsen for International Rekruttering og Integrations vurdering, at kvaliteten af indfødsretsprøven, der blev afholdt den 2. juni 2021, var god.

**Baggrund**

Der afholdes årligt to indfødsretsprøver.

Ved udarbejdelsen af prøverne kvalitetssikres spørgsmålene ad flere omgange internt i Styrelsen for International Rekruttering og Integration gennem review og faktatjek. Efter den grundige kvalitetssikring af spørgsmålene bliver de testet af flere omgange på udvalgte medarbejdere i Styrelsen for International Rekruttering og Integration samt på to eksterne eksperter.

Efter hver prøve bliver spørgsmålene analyseret for at sikre, at kvaliteten af spørgsmålene er god, og at sværhedsgraden er passende.

Ved den netop afholdte indfødsretsprøve var der 4.673 deltagere og 66,53 procent bestod. Ved den sidst afholdte indfødsretsprøve i november 2020 var der 4.194 deltagere, og her bestod 59,68 procent.

Der er i forbindelse med den netop afholdte indfødsretsprøve taget udgangspunkt i de samme specifikationer til at udarbejde spørgsmål som ved prøven i november 2020. Ved begge prøver er spørgsmålene formuleret på alment dansk, hvor fagtermer kun er blevet brugt, hvor det har været nødvendigt for at sikre den sproglige præcision. Spørgsmålene handler som ved prøven i november 2020 om bl.a. samfundet og historiske begivenheder.